
. AZ expedíció megpihent egy szikomorfa árnyékában. A magukkal 
hozott kókuszdióval csillapították éhüket és szomjukat, amíg a sza- 
kács átizzított köveken tápiókát és batátát sütött, és papajalevélbe 
csomagolva elkészítette — jó borsosan és szerecsendióval fűszerezve 
a kecskehúst." Ki ne olvasott volna már ilyenféle útleírást, mesét, 
kalandregényt, ahol lépten-nyomon találkozott a forró égöv termesz- 
tett növényeivel, csak éppen a nevek felsorolása alapján nem tudta 
elképzelni, milyen a kínafa, a szezám, a jacarandafa, a jamszgyökér, 
a kenyérfa vagy a bougainvillea. Sokan úgy vélik, hogy a banán 
pálmafán terem, arra viszont nem is gondolnak, hogy a trópusokon 
a mi pázsitfüveink, gabonaféléink rokonai fává nőnek. 
Mindennapi életünkben is találkozunk — kisgyermek korunktól fogva 
a trópusok termékeivel, csak nem tudjuk, miből, hogyan készülnek. 
Biztosan kaptunk már köhögés ellen inpekakuána-szirupot az orvos- 
tól. A világgazdasági hírekben olvastunk vagy hallottunk a szizálter- 
melés válságáról, a bangladesi árvíz következtében elpusztult jutaül- 
tetvényekről vagy a kubai cukornádtermelés eredményeiről. És néha 
még a mi ünnepi asztalunkra is eljut egy-egy szép aranysárga ananász 
vagy egy tál grapefruit, nem is szólva az édesanyánk készítette édessé- 
gekből elmaradhatatlan fahéjról, szegfűszegről vagy vaníliáról. 
Ez a könyvecske iskolásoknak és felnőtt olvasóknak egyaránt szeretne 
segíteni e hasznos forró égövi növények megismerésében. Mivel a 
trópusokon termesztett növényfajok száma meghaladja a félezret, 
nem volt könnyű kiválasztani azt a hatvanöt legfontosabbat úgy; - 
hogy mellettük még a trópusi kertek, utcák legszebb, legelterjedtebb 
huszonhét dísznövényfaja is helyet kapjon. A növényeket felhasználá- 
suk szerint igyekeztünk csoportosítani. A mérsékelt övi, hazai kultúr- 
növényeket más kötetünk ismerteti. 


KEMÉNYÍTŐTARTALMÚ GUMÓS NÖVÉNYEK 


1. Édesburgonya vagy batáta (Ipomoea batatas). A kertjeinkből jól 
ismert kék hajnalka dél-amerikai származású rokona, de már nagyon 
régóta termesztik Kínában is. Ma már valamennyi nedvesebb éghajla- 
tú trópuson elterjedt. Hantokon termelik, mint a mi burgonyánkat. 
Vékony, kúszó szárain a föld alatt koloncos, vaskos gyökérgumók 
fejlődnek. Sok vizet igényel, de ezt bőséges terméssel, hektáronként 
5-25 tonna gumóval hálálja meg. A gumó vége kihegyesedő, belseje 
fehér, sárgás vagy rózsaszín, és felvágva fehér tejnedvet ereszt. A 
trópusokon sok helyütt a gabonánál is fontosabb szénhidrát-tápnö- 
vény. Keményítőn kívül cukrot, kevés fehérjét és zsiradékot is tartal- 
maz. Íze főzve vagy sütve a gesztenyére emlékeztet. Az édesburgonyát 
hajtásdugványokkal szaporítják. 


2. Tápióka vagy kasszáva (Manihot esculenta). A kutyatejfélék család- 
jába tartozó, dél-amerikai származású, embermagas, évelő, fásodó 
szárú félcserje. Amerika felfedezése óta valamennyi trópusi tájon 
elterjedt, klíma és talaj szempontjából igénytelen és egy adott terüle- 
ten a legtöbb kalóriát szolgáltató gumós növény. Szára gyakran örvö- 
sen elágazó. Levelei tenyeresen szeldeltek, hosszú nyelűek. Virágai 
aprók, váltivarúak, a hím- és nővirágok ugyanazon a növényen talál- 
hatók (egylaki). Hatalmas, koloncos gyökerei 5-10 kg súlyúra is 
megnőnek. Egyes változatok ciánt tartalmaznak, ezek gyökérgumóit 
hosszú ideig áztatják, a többi változat közvetlenül fogyasztható. Ut- 
casarkokon gyakran árulják a finom, porhanyósra sült kasszávagyö- 
keret, paradicsommal, paprikával ízesítve. Egyoldalú fogyasztása a 
kwashiorkórnak nevezett fehérjehiány-betegséghez vezethet. Szár- 
dugvánnyal szaporítják. 


I. tábla 


HW ( 7 őt FT 


II. tábla 


1. Jamszgyökér vagy yamgyökér (Dioscorea fajok). Az egyszikű Dios- 
coreaceae családba tartozó, főleg afrikai és ázsiai eredetű kúszónövé- 
nyek. Karóra futtatva nevelik, mint a babot, vagy hantokon, mint 
a burgonyát. Míg a kasszáva a szárazabb trópusokon is jól terem, 
a jamszgyökér a kimondottan nedves, egyenlítői éghajlat növénye, 
a nyugat-indiai szigeteken, Afrikában a Guineai-öbölben és a trópusi 
Délkelet-Ázsiában milliók kenyere. Kúszó szárán szív alakú levelek 
fejlődnek, és kis fürtvirágzatokban külön a hím és külön a nővirágok. 
Burgonyaszerű gumói 8-12 hónap alatt érnek meg, nyersen dioscorin 
nevű alkaloidát tartalmaznak. Ez a méreg főzés közben elbomlik. 
A mi burgonyánkhoz hasonlóan szaporítják, feldarabolt gumókkal. 


2. Táró vagy kokoyam (Colocasia antiguorum). Az egyszikű kontyvi- 
rágfélék családjába tartozó ázsiai eredetű, óriási, másfél méteres levelű 
növény, gumós gyökértörzséért termesztik. A levelek háromszögletes 
pajzs alakúak, a levélnyél a sarkantyúkáéhoz hasonlóan a levél alsó 
felületéhez ízesül, erezete feltűnő, szárnyas, gyakran sárga vagy lilás. 
Virágzata ritkán fejlődik, a mi kontyvirágunkhoz vagy a filodendron- 
hoz hasonlóan az apró, torzsavirágzatot alkotó, váltivarú virágokat 
egy hatalmas buroklevél veszi körül. Gumószerűen megvastagodott 
föld alatti szára (rizómája, gyöktörzse) nyersen szúrós kalcium-oxalát 
kristályokat tartalmaz, de ezek főzésnél eltűnnek. A kakaóbarnára 
fövő, finom, puha gumó keményítőtartalmán kívül a benne lévő fehér- 
je és cukor miatt is tápláló. Több rokonát is termesztik. 


3. Tánia (Xanthosoma sagittifolia). Amerikai származású rokona a 

tárónak. Első ránézésre csak levélalakjában különbözik tőle. Levél- 

nyele a lemez széléhez ízesül, dárda alakú. A tárófélék levelét a 3 
spenóthoz hasonlóan használják föl. Mire a gumó érik, a levelek cel- 

sárgulnak. A gumós gyöktörzsről levágott hajtás alkalmas a szapo- 

rításra. 


6 


GABONAFÉLÉK 


1. Gabonacirok vagy durrhaköles (Sorgum bicolor). Az etiópiai és 
kelet-afrikai magasföldek hosszú száraz évszakos klímájában ősidők 
óta termesztett gabonaféle. A kukorica térhódítása előtt Afrika leg- 
fontosabb kenyérnövénye volt, bár megőrölt szemterméséből igazi 
kenyeret nem lehet készíteni, csak kását, , ugálit". Embermagasságúra 
növő, kukoricához hasonló megjelenésű, de virágai hímnősek, a szár 
csúcsán fejlődnek. Szemtermése gömb alakú, 2 mm átmérőjű. Száraz- 
ságtűrőbb a kukoricánál, és nemesített változatai könnyen adnak 
30-40 mázsás hektáronkénti termést. A mindennapi táplálék mellett 


az afrikaiak söreis főleg ebből a gabonából készül. Ma már valameny-. 


nyi trópusi tájon termelik. 


2. Gyékényköles (Pennisetum typhoideum). Gyékényre emlékeztető, 
3-4 méter magasra is megnövő afrikai gabona. Rövid tenyészidejű, 
szárazságtűrő. Apró, szürkésbarna, selymes gyöngyfényű szemtermé- 
sei igen tömött bugában fejlődnek, hozama 4-17 mázsa hektáronként. 


3. Ujjasköles (Eleusine coracana). Indiai eredetű növény. Alacsony, 
kétarasznyira nő. Az ínséges vidékek gabonaféléje, mert igen száraz- 
ságtűrő, máshol csak sörkészítésre használják. Magyar nevét ujjszerű- 
en összetett virágzatáról kapta. A behurcolt gyomként nálunk is elő- 
forduló aszályfű (Eleusine indica) közeli rokona. 


4. Köles (Panicum miliaceum). Valamikor nálunk is sokfelé termesz- 
tették ezt az ázsiai eredetű, a zabhoz hasonlóan laza bugájú, szaporán 
termő gabonafélét ; innen a mondás, hogy , fizet, mint a köles". Szem- 
termése apró és igen tápláló, szénhidrátok mellett 1074 fehérjét és 
495 zsiradékot is tartalmaz. Főleg Ázsiában (Szibéria, Kína, India) 
termesztik. 


II. tábla 


ZÖLDSÉGFÉLÉK 


1. Momordika (Momordica charantia). Kúszószárú tökféle. Uborka 
nagyságú rücskös terméseit zölden fogyasztják, levesbe főzve vagy 
salátának. Mikor teljesen megérik, a sárga termés felnyílik, és előbuk- 
kannak a csillogó piros burokba ágyazott magvak. 


2. Gombó, okra vagy bamián (Abelmoschus esculentus). A trópuso- 
kon, sőt a Földközi-tenger vidékén is sokfelé termesztett, afrikai 
eredetű leveszöldség. A mályvafélék családjára jellemző, nagy, sárga, 
lila közepű virágai és hosszúra nyúlt zöld termései vannak, ezért 
az angolok , hölgyujj"-nak nevezik. A levesbe főzik, amitől az sűrű, 
nyálkás lesz, szinte rántás helyett használják. 


3. Avokádokörte (Persea americana). A babérfélék családjába tartozó 
trópusi, örökzöld fa. Őshazája: Amerika. Termése a legmagasabb 
tápértékű valamennyi gyümölcs közül, de íze alapján a zöldségfélék- 
hez sorolható. Levelei egyszerűek, fényes világoszöldek, fiatalon vö- 
rösesek. A fa virágzása egész különös, mert valamennyi virágá egy- 
szerre, de egymás után kétszer nyílik ; először, amikor a bibék, majd 
másodszor, amikor a porzók érnek. A körte alakú, 15—20 cm nagy 
termést vékony barnáslila, sárga vagy zöld héj borítja. Ezen belül 
van a nagy magot körülvevő puha, vajszerű, zöldessárga, aromás 
terméshús, melynek íze egyszerre salátára és dióra emlékeztet. Ecettel, 
sózva és fűszerezve fogyasztják. 5-2594 olajat, igen nagy mennyiségű 
fehérjét, A-, B-, E- és kevés C-vitamint tartalmaz. Legfontosabb nagy 
fehérje- és B-vitamin-tartalma és emellett kis szénhidráttartalma, ez 
nagyon egészséges és értékes táplálékká teszi. Bőven terem, a nemcs 
változatokat oltással és szemzéssel szaporítják. 

IV. tábla 


GYÜMÖLCSÖK 


1. Banán (Musa paradisiaca). A trópusok igazi ajándéka. Valamennyi 
trópusi éghajlati övben, valamint a szubtrópusokon is termeszthető. 
Még sivatagi körülmények között is megél, ha mód van öntözésre. 
Valószínűleg ázsiai ősöktől származik, keresztezés útján keletkezett 
(hibrid). Virágaiból megtermékenyítés nélkül, szűznemzés útján fej- 
lődnek a magtalan termések. Lágyszárú, fűnemű növény. Igazi szára 
a föld alatt kúszó gyöktörzs, ebből fejlődnek a föld feletti hajtások. 
A pálmák törzséhez hasonló látszólagos szára az ún. álszár a hatalmas 
levelek ellaposodó nyeléből képződött (keresztmetszetét a rajz mutat- 
ja), ez egyetlen késsuhintással átvágható. A levelek lemeze két méter 
hosszúra is megnő, ha a növény szeles helyen él, beszakadozik. Virág- 
zás idején az álszáron átfúrja magát a virágzati tengely, és előbukkan 
a levelek koronájából a hatalmas, néha két méter hosszú virágzat. 
Lelógó csúcsán, összeboruló lilás buroklevelek között vannak a hím 
virágok, a virágzat tövén, felül a nővirágok. A virágok kétajkúak. 
A termések hatalmas fürtöt alkotnak ; egy jól fejlett banánfürt súlya 
15-20 kg. A gyümölcsbanánok terméshúsában a keményítő az érés 
folyamán nagyrészt cukorrá alakul, ezek a változatok édesek, lédú- 
sak. A zöldségbanánok terméshúsában a keményítő nagyrészt meg- 
marad, ezek nem édesek, lisztesek — sütve, főzve, a burgonyához 
hasonlóan fogyasztják őket. Egyes területeken, például a Kiliman- 
dzsáró lejtőin a zöldségbanán a legfontosabb népélelmezési cikk. 
Mivel magot nem terem, csak tőosztással szaporítható. 


2. Kenyérfa (Artocarpus altilis). Keményítőtartalmú termései egyes 
csendes-óceáni szigetek lakóinak fő táplálékát szolgáltatják. Gömb 
alakú, összetett termése jellemző az eperfafélék családjára. Az ágakon 
fejlődnek, gyermekfej nagyságúak, sütve, főzve készítik el őket. 


Ezen a táblán az ún. citrusfélék láthatók. Valamennyi a rutafélék 
családjába tartozó Citrus nemzetség tagja. Kis fák, tövises ágakkal, 
egyszerű, örökzöld levelekkel. Levélnyelük gyakran szárnyas. Virá- 
guk fehér, 4-9 csészelevelű és szirmú, illatos. Termésük a bogyótermé- 
sekhez tartozó ún. heszperidium. Ennek külső fala a fajra jellemző 
színű, bőrnemű. Benne illóolajtartó üregek vannak, akárcsak a leve- 
lekben. Azillóolaj átlátszó pontok formájában tűnik elő. A termésfal- 
ból kipréselt permet gáz- vagy gyertyalángban szép fénytünemény 
kíséretében gyullad meg. A következő réteg fehér, szivacsos, míg 
legbelül van a lédús, magvakat is tartalmazó rész, amely zamatos 
nedvvel telt szőrökből áll. Valamennyi faj őshazája a trópusi Délkelet- 
Ázsia hegyvidéke, egyaránt termesztik a trópusokon és a szubtrópu- 
sokon, így a Földközi- és Fekete-tenger, Fokföld, Kalifornia, Florida, 
Japán, Kína térségében. 


1. Édes narancs (Citrus sinensis). Őse a vastagabb, illatosabb héjú, 
de rendkívül fanyar húsú keserű narancs (Citrus aurantium), melyből 
dzsemet és illatszert készítenek. Az édes narancs trópusokon zöldes 
héjú, de húsa édesebb, mint a Földközi-tenger vidékén. 


2. Grapefruit (Citrus paradisi). Terméshúsa kesernyés, igen aromás, 
nagy C-vitamin-tartalmú, általában cukrozva fogyasztják. Őse való- 
színűleg a 3. pomelo (Citrus grandis). Termése nagyra fejlődik, a 
futball-labda nagyságot is elérheti. Gyakran körte alakú. Húsa fehé- 
res vagy bíborpiros, a többi fajénál keményebb, édeskés. 


4. Európai citrom (Citrus limon). Az arabok közvetítésével került 
Európába. Lédús gyümölcse magas C-vitamin-tartalmú. Virágai kí- 
vül rózsaszínnel futtatottak. j 


5. Trópusi citrom (Citrus aurantifolium). Nálunk vietnámi vagy kubai 
importból ismert. Vékony falú, kicsiny termése zöldebb, savasabb. 
Míg a többi fajt oltással szaporítják, ez közvetlenül magról nevelhető. 

1. Ananász (Ananas comosus). Amerika trópusi vidékein élő bromé- 
liafélék családjába tartozik : egyszikű növény, levélrózsában álló leve- 
lekkel. Zamatos gyümölcse az egész virágzat elhúsosodásából keletke- 
Zett ún. terméságazat, mely csúcsán viseli a hajtás legfelső részét. 
Ha ezt a levélüstököt a gyümölcs egycentis rétegével együtt vágjuk 
le, cserépben szép szobanövény nevelhető belőle. A lédús, illatos 
gyümölcsből sok helyen konzervet készítenek ; a konzervdoboz alak- 
jához és nagyságához illő változatot is nemesítettek már, hogy a 
gyártásnál kevesebb vesszen kárba. Az egyenletes, mérsékelten nedves 
trópusi éghajlatot kedveli. Főbb termelési területei: Hawaii, a Fülöp- 
szigetek, Közép-Amerika és Dél-Afrika. A növény egy-két évig él, 
és egyetlen, sok termésből álló gyümölcsöt fejleszt élete során. Hajtás- 
részekről szaporítják. Leveleiből Dél-Kínában finom fehér rostot állí- 
tanak elő, s ebből vásznat szőnek. 


2. Dinnyefa (Carica papaya). Amerika trópusi tájairól származik. 
Pálmatermetű, de alig fásodó szára 2-6 m magasra nő, levelei tenyere- 
sen szeldeltek. Kétlaki, egyik példányon csak elágazó virágzatban 
álló hím virágok, másikon csak ülő (kauliflor) nővirágok jelennek 
meg. Utóbbiakból megporzás után fejlődnek a dinnye nagyságú, de 
körte alakú felfújt bogyótermések. Kellemes ízű, a sárgabarackra 
emlékeztet. Sok A-vitamint tartalmaz. Terméshéjában csakúgy, mint 
a növény többi részében, papain enzimet tartalmazó tejnedv van. 
Ezért a levélbe vagy terméshéjba csomagolt kemény hús a fehérjebon- 
tó enzim hatására kellemes puhára változik. A dinnyefát ma már ül- 
tetvényeken termelik, emésztést elősegítő hatóanyaga miatt is. 


3. Golgotavirág (Passiflora edulis). A nálunk dísznövényként ismert 
golgotavirág egyes fajainak tojás nagyságú termésében a magvak 
igen zamatos, üdítő ízű, lédús kocsonyába ágyazódnak. A megskal- 
polt termésből kihörpintik ezt a finom kocsonyát. Üdítő italt is készí- 
tenek belőle. 

VII. tábla 


1. Mangó (Mangifera indica). Indiai eredetű, a cserszömörcefélék 
családjába tartozó, hatalmas, terebélyes tölgyhöz hasonló termetű, 
örökzöld fa. A hinduk egyik szent növénye, szilvaszerű terméseit 
az óvilági trópusokon ősidők óta kedvelik, ma már mindenütt elter- 
jedt. Melegigényes, a trópusokon is csak a síkságon és az alacsony 
hegyvidéken él meg. Levelei bőrneműek, hosszúkás-lándzsásak, mint 
a fűzfáé. Virágai kicsinyek, zöldesfehérek, nagy fürtvirágzatban fej- 
lődnek. Termése igazi csonthéjas, diónyitól a 30 cm nagyságig változ- 
hat fajták szerint. Külső héja zöld, sárga vagy lilás, vastag. Ez alatt 
van az ehető középső termésfal. Ez narancs- vagy citromsárga, fajtán- 
ként nagyon változó ízű és édességű ; van, amelyik csak savanyúság- 
nak alkalmas. A nemes változatok húsa igazán kiváló, leves, fűszere- 
sen aromás. Legbelül van a csontos termésfal (a csontár), amely 
a nagy barna magot foglalja magában. A fehér csontáron hosszú 
szőrök erednek. Ezek a silányabb változatoknál behálózzák a húsos 
részt Is, de a nemes fajtáknál a csontárral együtt kivághatók. Szaporí- 
tása magról és oltással történik. Árnyékadó sorfának is ültetik. 


2. Kesudió vagy akazsudió (Anacardium occidentale). A mangóval 
egy családba tartozó, de amerikai származású, széles koronájú, örök- 
zöld levelű kis fa. Fürtös virágai sárgásrózsaszínűek. Termése szintén 
csonthéjas, érés közben azonban visszamarad az aránytalanul meg- 
vastagodó, elhúsosodó virágkocsányhoz képest. A sárgára, barnára 
vagy vörösre színeződő virágkocsány-áltermés erősen savas levéből 
üdítő italokat készítenek. A kocsány alján függő igazi termés sokkal 
értékesebb. A csontárból kifejtett magvak a mandulához és mogyoró- 
hoz hasonló ízűek, édesek, olajtartalmúak, a cukrásziparban haszno- 
sítják. A kifejtés igen nehéz kézi munkát igényel. A csonthéjat körül- 
vevő termésfal a bőrre ártalmas anyagokat tartalmaz, ezért pörkölés 
után szokták a magvakat , kikopozni". 


VIII. tábla 


1. Jackfruit (Artocarpus heterophyllus). Az eperfafélékhez tartozó 
kenyérfának közeli rokona. Gyümölcse is ahhoz hasonlóan összetett 
termés, de sokkal nagyobb: akkora, mint egy kismalac. És ami még 
különösebb, ezek a nagy, zsákszerű, rücskös termések a közepes 
termetű jackfa törzsén fejlődnek (kauliflória). A gyümölcs felvágva 
ragadós, sok tejnedvet tartalmaz, és átható erjedő sajtszaga van, 
de ezért kárpótol a magvakat körülvevő sárgás, zamatos és mézédes 
terméshús. A magvak parázson megpörkölve szintén ízletesek. 


2. Gránátalma (Punica granatum). Perzsiából származó, átellenes le- 
velű, kis fácska. A trópusokon is sokfelé termesztik. Rubinvörös 
vagy narancssárga, lédús terméshúsából kitűnő üdítő ital készül. A 
meleg égövi kertek díszcserjéje szép vörös virágaival. Képünk egy 
telt virágú változatot mutat be. Termésének formája a magyar díszítő- 
művészetben is meghonosodott a középkor óta. 


3. Guava (Psidium guajava). A mirtuszfélék családjába tartozó, ameri- 
kai eredetű gyümölcsfa. Átellenes, örökzöld levelei fonákukon ezüs- 
tösen szőrösek. Virágai 2-3 cm átmérőjűek, négytagúak, fehérek. 
Termése kisebb körte alakú és nagyságú, sárga vagy rózsaszín húsú, 
pipereszappanra emlékeztető illatú és kellemesen savanykás ízű. 
Nyersen, kompótnak, zselének vagy lekvárnak elkészítve egyaránt 
finom. Egyedüli hátránya a sok kemény, apró, a terméshúsba 
ágyazott mag. A- és C-vitamin-tartalma magas. Mikor a trópusi 
gyümölcsösökben érik és hull a sok sárga guava, az átható illat rova- 
rok hatalmas tömegeit csalogatja oda. Magról szaporítható. 


IX. tábla 


ÉLVEZETI NÖVÉNYEK 


1. Arab kávé (Coffea arabica). Valójában Afrikából, Etiópia hegy- 
vidéki erdőiből származó örökzöld, kis fa. Cserjévé nyírják, hogy töb- 
bet teremjen, és könnyebb legyen szüretelni. A virágzó kávéültetvény 
illatát kilométer távolságból meg lehet érezni. A virágok 2 cm 
hosszúak, öttagúak, a buzérfélékre jellemzően tölcséresek. A csonthé- 
jas bogyótermés 9 hónap alatt fejlődik ki a megporzás után, cseresz- 
nye- vagy kárminpiros, néha sárga héjú. A két egymással szembefor- 
dult magvat (, kávébab") a belső, félig kemény, pergamenszerű ter- 
mésfal burkolja (, pergamenhéj"). A kézzel szüretelt , kávécseresznyé- 
ket" a húsos termésfaltól megfosztják, majd kádakban enyhén meger- 
jesztik. Ilyenkor a terméshús maradványai is lemállanak, és a magva- 
kat bezáró pergamenhéj fellazul. Ezután megszárítják, és a pergamen- 
héjtól, valamint az ezüstös maghéjtól is megfosztják a kávébabot. 
Magról szaporítják. 


2. , Robusta" kávé (Coffea canephora). Az arab kávénál gyengébb 
minőségű, de bővebb termést hozó faj. Nagyobb termetű fává nő, 
levelei is nagyobbak. A nedves, egyenlítői éghajlat alatt is sikerrel 
termelhető. Elsősorban kávékivonatok gyártásához használják. 


3. Tea (Camellia sinensis). A kaméliafélék családjába tartozó, délke- 
let-ázsiai származású, örökzöld levelű fácska, termesztésben ala- 
csonyra nyesett bokor. A legzsengébb 2-3 leveles hajtáscsúcsokat 
szedik (I. bal oldali kép), s gondosan, törés nélkül szállítják a közeli 
feldolgozóüzembe, fonnyasztják, majd összeaprítják, összesodorják, 
összezúzzák. A híg, zöld masszát tálcákra öntve, mintegy félóra hosz- 
szat hagyják erjedni. Ezalatt megbarnul, illatos lesz. Ekkor forró 
levegővel megszárítják. A Távol-Keleten az erjesztetlen, ún. zöld teát 
isszák víz helyett, évezredek óta így kerülik el a fertőzéseket. Szárdug- 
ványozással vagy magról szaporítják. 

1. Kakaó (Theobroma cacao). A kakaófélék családjába tartozó, 
trópusi Amerikából származó kis fa. Az indiánok már akkor hagyo- 
mányos módon készítettek üdítő, élénkítő italt belőle, mikor Cortez 
leigázta Mexikót. A hódítók olyan finomnak találták, hogy az ,iste- 
nek italának" (Theosz bromosz) nevezték el. Kis, öttagú, rózsaszín 
virágai és termései a törzsön és vastag ágakon fejlődnek. A termés 
arasznyi hosszú, élénksárga vagy lila, barázdás tok, amelyben az 
ízletes magvak áttetsző kocsányba ágyazva sorakoznak. A kakaóba- 
bokat kifejtik, erjesztik és megszárítják, így kerül a csokoládégyárba. 
A kakaóbab 50-6077 kakaóvajat tartalmaz. Ebből a kakaóporban 
csak 2075 marad, a csokoládéba gyártás közben visszatesznek. Ami 
megmarad, azt a gyógyászati ipar használja fel, testhőmérsékleten 
olvadó kúpok készítésére. A kakaóvajon kívül igen nagy a bab fehér- 
jetartalma ; van benne még valamennyi keményítő és cukor. A kakaó 
a nedves, forró egyenlítői klímában érzi jól magát. Már --6 C-fokon 
elpusztul, bő termést pedig csak állandó 20 fok feletti hőmérsékleten 
és évi 23000 mm csapadék mellett hoz, a cserjék még itt is félárnyékot 
igényelnek. Ma a legtöbbet Nyugat-Afrikában termelik, a legjobb 
minőségűt Közép-Amerikában. 


2. Kóladió (Cola fajok). Szintén a kakaófélék családjába tartozó afri- 
kai fák. Magjuk, a kóladió a kakaóhoz hasonlóan ízletes és izgató 
anyagokat tartalmaz. Italok, például a Coca-Cola készítésére használ- 
ják. Nyugat-Afrikában keresett élvezeti cikk, ott frissen fogyasztják 
a kóladiót. A kakaóhoz és teához hasonlóan élénkítő hatású koffein- 
és theobromin-alkaloidot tartalmaz. 


3. Kokacserje (Erythroxylon coca). Hazája a dél-amerikai Andok. 
A cserje levele élénkítő hatású, egy időre eltünteti a fáradtságot, 
de végül lassú sorvadást okoz, ugyanis a kokaint, a hírhedt kábítószert 
- és számos nélkülözhetetlen gyógyszer alapanyagát - tartalmazza. 

XI. tábla 


FŰSZER- ÉS GYÓGYNÖVÉNYEK 


1. Kínafa (Cinchona fajok). A kávéhoz hasonlóan a buzérfélék család- 
jába tartozó kis fák, a dél-amerikai Andok hegyi esőerdőiből származ- 
tak. Hosszú ideig a malária gyógyszerének az egyetlen forrása a 
kínakéreg volt, ebből főzték a kinint. A Dél-Amerikát meghódító 
spanyolok féltékenyen őrizték a , perui kéreg?" monopóliumát, míg 
csak a hollandok Jáván, az angolok pedig Indiában és Kelet-Afrika 
hegyein meg nem honosították. Kérgét egyforma nagyságú darabok- 
ban lefejtik, napon megszárítják. Ma már a kinint szintetikus úton 
gyártják, és vannak jobb hatású malária-ellenes szerek is, viszont 
más gyógyszereket csak természetes kínakéregből tudnak előállítani. 
Ez a kedvelt szénsavas üdítő ital, a Tonic ízesítő anyaga is. A természe- 
tes kininoldat lámpafényben rózsaszínesen fiuoreszkál. 


2. Szegfűszeg (Syzygium aromaticum). A mirtuszfélék családjába tar- 
tozó fácska a kelet-indiai Fűszer-szigetekről származik, és már a 
középkorban ismerték Kínában és Európában. Ma legnagyobb ülte- 
tett állományai a kelet-afrikai Zanzibár és Pemba szigetein élnek; 
eza két sziget szolgáltatja a világtermelés háromnegyedét. Szép örök- 
zöld, átellenes levelei vannak. Lilás virágait bimbóformában szedik 
le és szárítják meg, innen a fűszer , szeg" alakja. Illatanyaga az eugenol 
nevű illóolaj, a gyógyászatban Oleum caryophylli néven ismert. 


3. Fahéj (Cinnamomum aromaticum). A babérfélék családjába tarto- 
zó, hármas erű, örökzöld levelű fa Dél-Indiából származik. Virága 
apró, fehéres. A fűszert a fiatal ágak kérge szolgáltatja. A rendszeresen 
nyesett növény sűrű bokorrá fejlődik, és a fiatal ágakat évről évre 
lehet vágni róla. A száraz kéreg illatos, édes, belőle nyerik a cinnamon 
olajat, amelyet a gyógyászatban is használnak. Közeli rokona a kám- 
forfa (Cinnamomum camphora). Értékes gyógynövény, a kámfort 
szolgáltatja. 

XII. tábla 


1. Vanília ( Vanilla planifolia). Mexikóból származó, kúszószárú or- 
chidea, húsos, áttetszően fénylő levelekkel (I. még a XXIX. táblát). 
Léggyökereivel kapaszkodik, ezért rendszerint más növényekre fut- 
tatva vagy lugas formájában nevelik. Igen sokat termelnek hazáján 
kívül Madagaszkár szigetének csapadékos keleti partvidékén. Hazá- 
jában méhek vagy hosszú csőrű madarak végzik el megporzását, 
másutt mesterségesen termékenyítik meg. A félérett, éppen sárguló 
terméseket gyűjtik be, és bonyolult módon felváltva szárítják és fer- 
mentálják. Az erjedés közben alakul ki a vanília jellegzetes íz- és 
illatanyaga. A megfeketedett toktermés vanillintartalma 2—375, de 
más ízanyagokat is tartalmaz, ezért a szintetikus vanillin nem pótolja 
teljesen a természetes vaníliarudat. Csokoládé-, likőr- és illatszergyár- 
táshoz használják. Szárdugványokkal szaporítják. 


2. Bors (Piper nigrum). A borsfélék családjába tartozó ősi kétszikű 
kúszócserje, Indiából, a Nyugati Ghat-hegységből származik. Már 
az ókori görögök ismerték, termése azóta keresett fűszer Európában. 
Volt idő, mikor értékét a mérleg másik serpenyőjébe tett arannyal 
mérték. A feketebors és a fehérbors csak a kikészítés minőségében 
különbözik. Apró virágai és csonthéjas termései füzérben fejlődnek, 
egy-egy virágzatban mintegy 50—-100 borsszem lesz. A termések nem 
egy időben érnek. A pirosra érett termés külső falát eltávolítják, a 
csonthéjjal burkolt mag a fehérbors. Ha a még zöld terméseket min- 
denestül szárítják meg, forró vízbe áztatás után: ez a feketebors. 
Hatóanyaga a piperin. Szárról dugványozzák. 


3. Szerecsendió (Myristica fragrans). Délkelet-ázsiai származású, igen 
csapadék- és melegigényes növény. 10-20 m magas fává nő. Kétlaki, 
tehát csak a nőivarú példányok teremnek. A két félre hasadó, barack 
nagyságú termés belsejében van a nagy, illatos fűszerként használt 
mag. A magot skarlátvörös magköpeny burkolja, amit , szerecsendió- 
virág" néven szintén fűszerként használnak. 

XIII. tábla 


1. Ipekakuána (Cephaülis ipecacuanha). A buzérfélék családjába tar- 
tozó, félcserjés, kúszó tövű növény, mely Dél-Brazília árnyas őserdői- 
ben honos. A tupi indiánok már a portugálok megérkezésekor ismer- 
ték gyógyhatását. A XVI. században egy Tristram nevű szerzetes 
hozta Európába. Nagy hírre akkor tett szert, mikor XIV. Lajos, 
a Napkirály hörghurutját sikerrel gyógyították vele. Ekkor XIV. La- 
jos ezer Lajos-aranyért vette meg a kereskedés monopóliumát Euró- 
pában Franciaország számára. A vékony szárú, fehér virágú, erdei 
avar közt kúszó növény koloncos gyökereinek hatóanyaga az emetin- 
alkaloida, nyálkaoldó, köptető hatása miatt sok szirupos gyógyszer 
alapja. 


2. Dalmátvirág vagy pirétrum (Chrysanthemum cinerariifolium). 
Európából, a dalmát hegyekből származik, de elsősorban trópusi 
hegyvidékeken, főleg a kelet-afrikai vulkánok oldalán termesztik. 
Fészkes virágzatát virágzáskor gyűjtik. Megszárítják, s porrá őrlik 
(ez maga is nagy hatású rovarpusztító). A porból benzines desztillá- 
cióval vonják ki a pyrethrum-olajat, amelyből egy csepp elég egy aero- 
solos flakonba, hogy a szer kifejtse rovarölő hatását. A dalmátvirág- 
ból készült rovarirtó szer az egyetlen, amelynek nincs az embert 
is mérgező vagy irritáló mellékhatása. 


3. Eukaliptusz (Eucalyptus fajok). Ausztráliában és a környező szige- 
teken mintegy 500 eukaliptuszfaj él. Ezek között számos gyorsan 
növő, faanyagot szolgáltató óriásfa van. Jellegzetes keskeny leveleik, 
melyek védekezésül a tűző napsugarakkal párhuzamos irányba for- 
dulnak, nem sok árnyékot nyújtanak. A virágok, a mirtuszfélék csa- 
ládjára jellemzően, sokporzósak, bimbójuk kupakkal nyílik. A leta- 
rolt trópusi területek újrafásításában jelentősek. Levelük, kérgük gyó- 
gyászatilag értékes gyantákat, illóolajokat tartalmaz. Képünk az el- 
terjedt Eucalyptus globulust ábrázolja. Ma már a Földközi-tenger 
környékén sokfelé termesztik. 

XIV. tábla 


ROSTNÖVÉNYEK 


1. Gyapot (Gossypium herbaceum és más fajok). A világ legfontosabb 
textilnövénye. A műanyagszál ugyan ma már a textíliák 2876-át adja 
a földkerekség lakossága számára, mégsem tudta a gyapotszálat elő- 
kelő helyéről kiszorítani. Ma is 6474-ban gyapotot használnak ruha- 
anyagok készítésére. Mi a gyapot sikerének a titka? A gyapotból 
készült pamutanyag puha, hőszigetelő, ugyanakkor az izzadtságot 
felszívja, és a bőr levegőzését nem gátolja. A trópusi országokban 
éppen ezért pótolhatatlan. De meleg ruha is készül gyapotrostokból, 
gondoljunk csak az építőmunkások vagy a katonák téli pufajkájára. 
Ilyen vattakabátokat Kínában már évezredek óta használnak. Mi 
a gyapotrost, közkeletű nevén a vatta? A vattaszőr az összes többi 
textilrosttól eltérően maghéjszőr, amely a gyapot toktermésében lévő 
magvakon fejlődik, és egyetlen hosszúra nyúlt sejtből áll. Valamennyi 
meleg égövi országban termesztenek gyapotot, de ezt különböző fa- 
jokhoz tartozó termésekből nyerik. 4 fajt és ezek keresztezéseit kulti- 
válják ősidők óta a 40 vadon élő gyapotfaj közül. Egyesek lágyszá- 
rúak, mások cserjések, ismét mások kis fává nőnek. Közös tulajdon- 
ságuk, hogy tenyeresen karéjos leveleik, nagy, sárga virágaik vannak. 
A virágszirmok nyíláskor halványsárgák, érés közben változik színük, 
mire lehullanak, rendszerint sötét rózsaszínűek vagy lilásak. Tokter- 
mésében 15-50 magot hoz. Éréskor a tok 3-5 részre hasad, és a 
szőrös magok könnyen kivehetők. A magvakról géppel távolítják 
el a hosszú vattaszőröket, de ezek alatt még rövid, bársonyos szőrzet 
is megfigyelhető. A magvakból jó minőségű étolajat ütnek. 


2. Rostmályva vagy kenaf (Hibiscus cannabinus). Dekkán-kendernek 
is nevezik. Szép sárga vagy vörös virágai elárulják, hogy a gyapottal 
együtt a mályvafélék családjába tartozik. Indiából származik, de vala- 
mennyi trópuson, sőt a Szovjetunió déli részén is termesztik. Nedves- 
ségigénye nagy. Szárának rostjaiból zsákvászon készül. 

XV. tábla 


1. Szizál (Agave sisalana). Az amarilliszfélék családjába tartozó, me- 
xikói származású, egyszikű növény. A múlt század nyolcvanas évei- 
ben honosították meg Kelet-Afrikában. Ma már sokfelé termelik 
mérsékelten nedves trópusi éghajlat alatt. Termete a mi kertjeinkben 
ismert jukkához hasonló. Mintegy félméteres, torzsaszerű föld feletti 
szárán levélrózsában fejlődnek hatalmas, kardszerű levelei. Ezeket 
rendszeresen levágják, és az erek mentén elhelyezkedő kemény, erős 
rostokat használják fel kötél, zsineg (cukorspárga), szőnyegek, lábtör- 
lők készítésére. A műszál térhódítása előtt, a hajókötelek főleg szizál- 
rostból készültek. 7-—10 éves koráig rendszeresen vágják a leveleket, 
majd a növény kifejleszti hatalmas, 6 m magasra is megnövő fürtvirág- 
zatát, liliomszerű, nagy zöldesfehér virágokkal. A virágok meddők, 
szaporítása a virágok között bőven fejlődő sarjhagymákkal történik. 


2. Juta (Corchorus olitorius és C. capsularis). Ázsiai származású, 
embernél magasabb kórójú rostnövény a hársfafélék családjából. 
Olyan helyen termeszthető, ahol a taláj tápanyagban gazdag, az éghaj- 
latigen csapadékos (Gangesz- és Brahmaputra-delta), Vagy öntözővíz 
bőven áll rendelkezésre (Nílus völgye). Leveleinek vállán jellegzetes 
szálkaszerű nyúlványok vannak, virága apró, sárga, a hársakra jel- 
lemző szerkezettel. Hosszúkás vagy kerekded toktermése van. A szá- 
rából nyert rost legalkalmasabb zsákkészítésre : a világ zsákszükségle- 
tét nagyrészt ebből fedezik. Gyenge leveleit a spenóthoz hasonlóan 
főzelékként használják fel. 


3. Mauritius-kender (Furcraea gigantea). A szizálhoz hasonló, de 
leveleinek széle élesen fűrészfogas, virágzata pedig még magasabbra, 
10-12 méterre is megnő. Amerika trópusi vidékeiről ered, ma főleg 
Mauritius szigetén termelik, erős, rugalmas rostot ad. 


4. Új-zélandi kender (Phormium tenax). A szizál rokonságába tartozó, 
új-zélandi származású rostnövény, kúszó gyöktörzse és piros virágai 
vannak. Az USA-ban, szovjet Grúziában és Ceylonban termesztik. 

XVI. tábla 


EGYÉB HASZNOS NÖVÉNYEK 


1. Földimogyoró (Arachis hypogaca). Egyéves, lágyszárú, a pillangós- 
virágúak családjába tartozó, dél-amerikai származású növény. Meleg 
nyarú években még nálunk is megterem. Mindenki szereti magját, 
a pörkölt földimogyorót, de kevesen tudják, hogy a trópusi országok- 
ban elsősorban olajáért termesztik. Levele két pár szárnyasan össze- 
tett levélkéből áll, virága apró, citromsárga. Legérdekesebb a termése : 
megtermékenyítés után a 2-3 cm-es kocsány 10-12 cm hosszúra nő, 
ívesen lehajlik, és a termőt benyomja a földbe. Közben a magház 
csúcsa elfásodik, és védi a befúródó fiatal termést. Mire a szivacsos 
falú hüvelytermés megérik, 1-5 cm mélyen a földbe van temetve. 
Indiában, Kínában és az afrikai országokban, valamint az USA déli 
részén nagyban termesztik. Olaja kiváló minőségű, mert nem szárad, 
kellemes illatú. Az egyszerű emberek főzésnél pár szem összetört 
magot dobnak a lábosba, és a bőven kiolvadó olajon sütnek-főznek. 
Magról szaporítják. 


2. Szézám (Sesamum indicum). Ázsiai eredetű, a Közel-Keleten, In- 
diában és Kínában régóta használt olajnövény. Ma már Afrikában 
és a trópusi Amerikában is sokat termelnek belőle. Az ajakosak 
rokonságába tartozó család, a Pedaliaceae tagja. Félméteresre meg- 
növő, lágyszárú, egyéves növény. A szép sötét rózsaszín, hajlott csöves 
virágokból toktermés fejlődik. Az apró, sárga, barna vagy fekete 
magvakat a mákhoz hasonlóan sütemények ízesítésére, és mint a mo- 
gyorót, grillás csemege előállítására is használják. A kis. kerek 
magvak 50-607, finom, ízletes, félig száradó főzőolajat tartalmaznak, 
melynek használata különösen az iszlám lakosságú országokban el- 
terjedt. A hidegen kipréselt olaj halványsárga, és minősége az olíva- 
olajjal vetekszik. Olajpogácsája értékes takarmány. Magról szaporít- 
ják. 

XVII. tábla 


1. Olajpálma (Elaeis guineensis). A pálmafélék családjába tartozó, 
30 méter magasságot is elérő fa Nyugat-Afrika őserdeiben. Termelése 
isitt a legelterjedtebb. 4-5 éves korától virágzik. Porzós virágai ujjsze- 
rű torzsavirágzatban, termős virágai gömbös füzérvirágzatban he- 
lyezkednek el; termései fél év alatt érnek meg. Egy-egy fán egyszerre 
kb. ezer 3-5 cm nagy, sárga, vörös vagy fekete csonthéjas bogyótermés 
fejlődik. Húsos falából és a magvakból is olajat ütnek, ebből marga- 
rin, szappan, gyertya és finom műszerolaj készül. Magról szaporítják, 
párás, meleg egyenlítői éghajlatot igényel. 


2. Kókuszpálma (Cocos nucifera). Forró trópusi tengerparti homokon 
él, őshazája valószínűleg Amerika. Meleg, csapadékos partvidékeken 
termesztik, legtöbbet a Fülöp-szigeteken, Indonéziában, Burmában, 
Ceylon és Afrika partjain. Levele, virágzata az olajpálmáéhoz hason- 
lít, de termése sokkal nagyobb, 1-2 kilós csontár. Minden részét 
felhasználják, törzse építőanyag, leveléből háztető, a vízszigetelő, bar- 
nászöld terméshéj alatti laza rostokból pedig lábtörlő készül. A belső, 
kemény, csontos termésfal a trópusi ember merőkanala, ivópohara. 
Ebben van a hatalmas mag. Fiatalon folyékony belseje a kókuszvíz 
és kókusztej néven ismert, kellemes, szénsavas ital, míg érett magja 
a fehérjében, zsiradékban gazdag, tápláló kopra. Az ebből kivont 
kókuszzsír főzésre, szappangyártásra, műanyagok alapanyagaként 
használatos. Termését ültetik el, csírázása 9 hónapig tart. 


3. Kaucsukfa (Hevea brasiliensis). A dél-amerikai őserdők 50 m-re 
megnövő fája, de legfontosabb termelési területe ma már trópusi 
Ázsia. Mint a kutyatejfélék családjának sok más tagja, tejnedvet 
tartalmaz. Héjkérgét rendszeresen bevagdossák, és a kicsurgó tejned- 
vet felfogják, szárítják, füstölik. Ez a nyerskaucsuk. Kénnel hevítve 
(vulkanizálás során) nyerik a rugalmas, ellenálló gumit. A kaucsukfát 
magról szaporítják, meleg- és csapadékigényes. A legfontosabb gumi- 
termő növény. 

XVIII. tábla 


1. Királypálma (Oreodoxa regia). Kuba nemzeti növénye, az ottani 
erdőségek és szavannák sudár, felfelé kihasasadó törzsű fája. Egyik 
legszebb termetű pálmaféle, trópusi kertek, utcák gyakori dísze. Ha- 
talmas, szárnyas leveleinek alapja hüvelyszerűen veszi körül a szárat. 


2. Utazók fája (Ravenala madagascariensis). A banánfélék rokonsá- 
gába tartozó, Madagaszkár szigetén honos, egyszikű fa. (2-6 m ma- 
gas.) Pálmára emlékeztető törzsén a levelek legyezőszerűen két sorban 
állnak, alakjuk a banánlevélre hasonlít. Levélnyeleinek tövét fúrták 
meg vízért a szomjas vándorok. Virágai is itt fejlődnek. Gyakori 
dísznövény. 


3. Kúszópálma vagy rotang (Calamus rotang). Liántermetű pálmaféle. 
Hosszú, vékony, tüskés szára a trópusi őserdőkben 120 m távolságra 
is elkúszik. Rendkívül erős liánszárát hajóvontató kötélnek, poroló, 
nádpálca és fonott kerti bútor készítésére használják. Trópusi Ázsiá- 
ban sok faját gyűjtik. 


4. Bételpálma vagy arékapálma (Areca catechu). A földkerekség leg- 
karcsúbb törzsű pálmáinak egyike. Terméséért, a bételdióért karvas- 
tagságú törzsén gyerekek kúsznak a magasba, felnőttet már nem 
bírna el. A bételdió trópusi Ázsia legfontosabb élvezeti növényei 
közé tartozik. Egész Elő- és Hátsó-Indiában ezt rágják az emberek, 
mint nálunk régen a bagót. Csípős ízű élénkítő anyagot, ún. arekolint 
tartalmaz. A magvakat oltott mésszel keverve a bételbors leveleibe 
csomagolják. Az így összekészített kis levélcsomagokat minden ázsiai 
piacon árulják. Sokáig rágják, mint a rágógumit, és vöröset köpnek 
tőle. A bételrágó asszonyok fogaikat feketére lakkozzák, így védik 
meg a bétel maró hatásától. 


5. Bételbors (Piper betle). A feketebors közeli rokona, őserdei kúszó- 
növény. Levelei a fűszerborsétól eltérően szív alakúak. 

1. Bambuszok (Dendrocalamus giganteus, Bambusa vulgaris és sok 
más faj). Valamennyi világrész trópusi területein élnek bambuszok, 
ezek az óriási, fává növő pázsitfűfélék. Száruk gyakran 25 m magasra 
és combvastagságúra megnövő, elfásodó szalmaszál. Rendkívül sok- 
hasznú növények, különösen Ázsiában, ahol a bölcsőtől a koporsóig, 
azépülő házak állványzatától az őserdei vízvezetékig, a fogpiszkálótól 
a cölöpökön álló házak padlójáig minden bambuszból készül. Fiatal 
hajtásai a kínai konyha csemegéi. A Párizsban vagy San Franciscóban 
élő kínaiak az anyaországból érkező konzervekből készítik hagyomá- 
nyos , bambuszcsíra" ételeiket. Afrikában a szavannabambusz (Oxy- 
tenanthera) megvágott szárából kicsurgó nedvet felfogják, és bort ké- 
szítenek belőle. De a bambusz a trópusi és távol-keleti kertek dísze 
is, egyben a kínai és japán festészet kedvelt motívuma. Lecsüngő 
levelei a szegénység és alázat, hajlékonysága az állhatatosság, vékony, 
hajló termete az öregkor szimbólumai azokon a képeken, amelyeket 
gyakran bambuszból készült papírra, bambusznyelű ecsettel festenek. 
Nemhiába szólítja a kínai költő így: , Hogyan lehetnék meg egy 
nap is uraságod nélkül?. . ." 


2. Cukornád (Saccharum officinarum). Nádtermetű pázsitfűféle, ha- 
zája trópusi Ázsia vagy Afrika. Évszázadokig a méz mellett az emberi- 
ség egyetlen, nagyban termelt cukorforrása volt, csak a napóleoni 
háborúk óta termesztik a mérsékelt övi cukorrépát. A trópusokon 
ma is a cukornád a cukor forrása. A pányvázó gyökerekkel rögzített, 
ívesen felemelkedő szár éréskor sárgás, a csomóinál barnás vagy 
lilás színű. A nádszárak aratása 2-3 éven át ismétlődik, mert a cukor- 
nád évelő növény, és újra kihajt. A levágott szárakból a nedvet kipré- 
selik, besűrítik, a cukrot kikristályosítják, míg a visszamaradó anya- 
gokból rumot erjesztenek. Szemtermést a cukornád ritkán érlel. Szár- 
dugványokkal szaporítják, melyek a csomókon könnyen gyökerez- 
nek. Nedves éghajlatot vagy sok öntözést kíván. 

XX. tábla 


1. Mézgafa, arabgumifa (Acacia senegal). A mimózafélék családjába 
tartozó, ernyő alakú akáciafa Afrika száraz szavannaterületein vadon 
él. Kétszeresen, párosan szárnyalt, finom levelei az esős évszak idején 
zöldellnek. Gömbös, sárga fejecskékben álló, sokporzós virágai füzér- 
virágzatot alkotnak. Termése az akácéhoz hasonló lapos hüvely. 
Szürke kérgű törzsén, ágain a természetes, rovarok okozta vagy ember 
vágta sebekből bőven csurgó gyantáját gyűjtik, ez szolgáltatja a gumi- 
arábikumot, a legjobb természetes ragasztószert, az arabmézga anya- 
gát. A gyantát vízzel keverik, és kevés timolt vagy karbolsavat adnak 
hozzá, ezzel megvédik az elbomlástól. De az iparban és gyógyászat- 
ban is kiterjedten alkalmazzák kötőanyagként és gyógyszeralapként. 


2. Tamarindusz (Tamarindus indica). Szintén hüvelytermésű, de a 
lepényfafélék családjához tartozó, indiai és afrikai szavannákon egy- 
aránt honos, nagy termetű, a száraz évszakban lombhullató fa. Virá- 
gai piros pettyesek, termései babhüvely nagyságúak, de vastagabbak. 
A magvak közti vörösbarna, porhanyós szövet ehető, kellemesen 
savanykás, üdítő italok készítésére is alkalmas. A réz- és ezüsttárgya- 
kat ragyogóra lehet vele fényesíteni. Fiatal ágaiból nagyszerű sétapál- 
cák készülnek. Gyakran telepszik meg termeszdombokon. 


3. Szikomorfa (Ficus sycomorus). Afrika szavannás és félsivatagos 
területeinek egyik leggyakoribb, mindig árnyat adó örökzöld fája. 
A karavánok szívesen pihennek meg tövében, s oroszláncsaládok 
szeretnek hűsölni árnyékában. Valójában az eperfafélék családjába 
tartozó fügenemzetség faja. Áltermései ehetők, bár nem nagyon ízlete- 
sek, ezért inkább a madaraknak és a gyümölcsevő denevéreknek 
szolgálnak táplálékul. 

1. Jacarandafa (Jacaranda mimosaefolia). A trópusi kertek és fasorok 
egyik legszebb virágos díszfája, értékes faanyagot, a paliszandert is 
szolgáltatja. Hazája Dél-Amerika, a szivarfafélék családjába tartozik. 
Levelei kétszeresen szárnyasan összetettek, 4-5 cm hosszú, tölcséres 
virágai halványlila színűek. Virágzásakor olyan tömegben nyílik, 
hogy az utcák szinte kékeslila felhőben úsznak, és mikor a tengernyi 
virág lehullik, a járókelők virágszőnyegen lépdelnek. Apró, szárnyas 
magjait messzire viszi a szél. 


2. Lakkfa (Rhus succedanea). A cserszömörcefélék családjába tartozó 
fácska kelet-ázsiai eredetű. Fénylő, csonthéjas bogyóterméseiből állít- 
ják elő az ún. japán lakkot, ami a szép keleti lakkfestmények alap- 
anyaga, de Európában is sokat felhasználtak belőle a festékiparban, 
amíg a műgyanták ki nem szorították. 


3. Indigócserje (Indigofera tinctoria). Ez az Indiából származó, a 
pillangósvirágúak családjába tartozó félcserje az ókor óta a legfonto- 
sabb textilfestő növény volt. Tarka virágú (a képen a pillangós virág 
legnagyobb . vitorla"-szirma külön is ábrázolva) növény, amely ter- 
mészetes állapotban nem tartalmazza még a festéket. Az egész nö- 
vényből, de főleg a gyökeréből, nagy kádakban, hideg vízben való 
erjesztéssel állítják elő a festékanyagot. Enzimek és savak hatására 
a színtelen indikánból indoril, ebből pedig oxidáció eredményeként 
a sötétkék indigó keletkezik. Az indigókék festékből vörös és barna 
változatokat is előállítottak. Fénynek, időjárásnak ellenálló, ideális 
textilfesték volt (a , kékfestő"). Ma termesztése csaknem megszűnt, 
mivel a századforduló óta szintetikusan állítják elő. 


4. Teakfa (Tectona grandis). Trópusi Ázsia időszakos esőjű, mon- 
szunklímájában erdőalkotó, nagy termetű fa. Hatalmas levelei az 
esős évszak idején sűrű árnyékot adnak, a száraz évszakban lehulla- 
nak. Értékes, nedvességnek, termeszeknek ellenálló díszes rajzolatú 
fájáért a világ valamennyi trópusi vidékén termesztik. 

XXII. tábla 


DÍSZNÖVÉNYEK 


1. Barbados szépe (Caesalpinia pulcherrima). A lepényfafélék család- 
jába tartozó, trópusi amerikai eredetű díszcserje. Nagy, citromsárga 
vagy égőnarancs színű virágai fürtben állnak. Levelei kétszeresen 
párosan szárnyaltak. Egész éven át tömegesen nyílik ; vágott virágnak 
is nagyon hálás, tartós. 


2. Lángolófa vagy filamboyantfa (Delonix regia). A trópusok kará- 
csonyfája, mert az Egyenlítőtől délre, így hazájában, Madagaszkár 
szigetén 15 karácsonykor nyílik. Többszörösen háromfelé ágazó, vilá- 
gos kérgű törzse lapos koronát visel. Az előbbi cserjéhez hasonlóan 
a lepényfafélék családjába tartozik. Kétszeresen szárnyalt levelei és 
hatalmas, lángvörös vagy sötétnarancs színű virágai vannak. Öt szir- 
ma közül a felső nagyobb és halványabb. Virágzás idején a fa lombo- 
zata nem is látszik a nagy lángolásban. Termései méter hosszúságúra 
is megnövő óriási hüvelyek, faluk vastag, fás, a gyerekek játék kard- 
nak használhatják. 


3. Orleánfa vagy anetto ( Bixa orellana). Amerika trópusi vidékeiről 
származik, az orleánfafélék családjába tartozó cserje. Levelei szív 
alakúak, virága nagy, halvány rózsaszín. Emiatt kedvelt dísznövény, 
sövényként is ültetik. Eredeti haszna az volt, hogy a toktermésekben 
lévő. borsszem nagyságú magvak burkából az intenzív téglavörös 
színű festékanyagot kivonták. Ez az okrának is nevezett festékanyag, 
amit egyes amerikai és afrikai törzsek testük és ruházatuk élénkvörös 
színezésére használnak, de mint ártalmatlan, természetes színanyag, 
az élelmiszeriparban is jelentős. A gyári vaj, a szép sárga holland 
sajtok, a pipereszappanok színezésére használják. Régen a sárga és 
vörös selymet és gyapjúkelméket is ezzel festették. 

XXIII. tábla 


1. Tecomaria capensis. Fokföldi eredetű, kúszószárú cserje, páratlanul 
szárnyalt levelekkel, sötétnarancs-lángszínű virágokkal. A szivarfafé- 
lék családjának tagja. Tölcséres, enyhén hajlott virágai az afrikai 
mézmadarak csőrének alakjához alkalmazkodtak. Ezek a kis repülő 
ékkövek hosszan lebegve szívogatják a virágtölcsérből a nektárt, és 
közben elvégzik a megporzást. Számos ilyen madármegporzású nö- 
vény él Afrikában, különböző rokonsági körben, de hasonló alakú 
virággal. Ilyenek például az egyszikű, húsos levelű Aloö fajok is. 


2. Krumplifa (Solanum macranthum). Ez az amerikai eredetű burgo- 
nyaféle két év alatt fává nő. Levelei és virágai is gigantikus méretűek. 
Csaknem tenyérnyi nagyságú lila virága a sárga, összenőtt porzókkal 
olyan, mintha a krumpli virágát óriási nagyítón néznénk. Az elnyílt 
virágok kifehérednek. Termése is hatalmas, paradicsom nagyságú, 
sárga bogyó. A trópusi kertekben egész éven át gazdagon virágzik. 


3. Trópusi-tulipánfa (Spathodea campanulata). Észak-Ugandából 
származó őserdei fa, a szivarfafélék családjából. Már fiatalon, egy-két 
éves korában is bőven virágzik. Levelei szárnyasak, bimbója olajbar- 
nán bársonyos szőrű, és egyik oldalán hasad fel. Virága hatalmas, tu- 
lipán alakú, de forrt szirmú, enyhén egy oldalra hajló, élénkpiros, vilá- 
gos szegélyű kehely. Termése olyan, mint egy karcsú tolltartó, és nagy 
tömegben szabadulnak ki belőle a finom, hártyás szárnyú magvak. 


4. Allamanda cathartica. A télizöldfélék családjába tartozó, dél-ame- 
rikai eredetű kúszócserje. Fénylő levelei és hatalmas, kerék alakú, 
6 cm átmérőjű kénsárga virágai a trópusi kertek egyik legszebb díszévé 
teszik. Kerítésekre futtatható, egész éven át virágzik. 


XXIV. tábla 


1. Thevetia peruviana. Az előbbi rokonságba tartozó, keskeny levelű, 
kisebb sárga virágú fácska. Igénytelenebb, nagyszerűen használható 
nyírott sövénykerítéshez. Termései bizarr alakúak, kemény, fel nem 
nyíló falúak. 


2. Kroton (Codiaeum variegatum). A kutyatejfélék családjába tartozó 
díszcserje. Rendkívül változékony alakú és mintázatú levelei a kes- 
keny szálastól a széles tojásdadig, sima szélű vagy erősen karéjos, 
és a zöld, aranysárga, narancs és vörös összes elképzelhető kombiná- 
cióját mutatják. Emiatt nálunk is kedvelt üvegházi dísznövény. Jól 
nyírható, sövények és bokoralakzatok formálására alkalmas. 


3. Murvafürt vagy bougainvillea (Bougainvillea glabra és B. spectabi- 
lis). A trópusi kertekben a rózsát helyettesítő kúszó, kapaszkodó 
cserje. Hosszúra nyúlt, fásodó, tövises szára, szíves levelei vannak. 
Virágai jelentéktelenek, aprók, sárgásfehérek ; nehéz elképzelni, hogy 
a nálunk is kedvelt csodatölcsér (Mirabilis jalapa) családjába tartozik. 
Annál feltűnőbbek a virágokat körülvevő, párosával összenőtt felle- 
velek, az ún. murvalevelek. Ezek több cm nagyok, és színük éppoly 
változatos, mint a mi rózsáinké: rózsaszín, vörös, püspöklila, fehér, 
narancssárga vagy tearózsaszínű. A bougainvillea egyaránt nevelhető 
bokorrá, fácskává vagy sövénnyé, sőt lugast formálhatunk belőle, 
mint a futórózsából. Színes virágzatai a trópusokon egész éven át 
fejlődnek. A viszonylag száraz éghajlatot is jól tűri megfelelő öntözés 
mellett. Hazája Brazília. Szárdugványokkal szaporítható, így a neme- 
sített színváltozatok fenntarthatók. 

XXV. tábla 


1. Mussaenda fajok. Trópusi Afrikában és Ázsiában egyaránt honos 
őserdei cserjék a buzérfélék családjából. Érdekes tulajdonságuk, hogy 
míg a bougainvillea esetében a színes murvalevelek vették át a szirmok 
csalogató szerepét, itt a virágzat szélső virágainak szélső csészelevelei 
nőnek meg hatalmasra és színesednek el. A különböző fajoknál 
ezek a megnagyobbodott, rovarcsalogató csészelevelek sárga, vörös 
vagy hófehér színűek lehetnek. A bimbózástól a termésérésig megma- 
radnak, nem hervadnak el a virággal együtt, így a trópusi kertek tartós 
díszei. Szárdugvánnyal szaporíthatók. 


2. Trópusi-aranyeső (Pyrostegia venusta). Brazíliai eredetű kúszócser- 
je a szivarfafélék családjából. Házak kő- vagy téglafalára is felkapasz- 
kodik, és csaknem egész éven át sötét narancsszínű virágesővel borít 
be mindent. Tölcséres, kissé kétajkú virágai sűrű fürtökben, óriási 
tömegben fejlődnek. Az elnyílt virágok tölcsérei nem hullanak le, 
hanem a bibeszálon függve maradnak. Szárdugvánnyal szaporítható. 


3. Frangipanifa (Plumeria acutifolia). Örvösen elágazó törzsű fácska. 
Mexikóból származik, a télizöldfélék családjába tartozik. Húsos 
szára sok tejnedvet tartalmaz, vágásra, törésre érzékeny. Sáto- 
rozó virágai illatosak, viasszerűek, fehérek, sárgák vagy sötét rózsa- 
színűek. Trópusokon mindenütt kedvelt díszfa, előszeretettel ültetik 
a távol-keleti buddhista pagodák kertjeiben. Virágait a pillangók 
tömegesen látogatják. Magról szaporítják. 

XXVI. tábla 


1. Lagerstroemia indica. A füzényfélék családjába tartozó, trópusi, 
ázsiai eredetű díszfa. Kerek koronájú, 18 m magasra is megnő. Virágai 
nagy fürtökben fejlődnek, szirmai rózsaszínűek, fehérek vagy lilák. 
A bougainvilleához hasonlóan a mediterrán tájak kertjeiben is meg- 
honosodott. 


2. Pulykavirág (Acalypha hispida). A kutyatejfélék családjába tarto- 
zó, de tejnedvet nem tartalmazó dísznövény. Levelei is vöröslők, 
még feltűnőbb azonban bíbor- vagy kárminpiros, hosszan lelógó vi- 
rágzata. Igénytelen, sövény kiképzésére is alkalmas, jól nyírható cser- 
je, mely 1-2 m magasságúvá fejlődik. 


3. Korallhibiszkusz (Hibiscus schizopetalus). A Bali-szigeti vagy a 
dél-amerikai lányok hollófekete hajukba korallhibiszkuszt tűznek 
ékességként, ékköves násfa helyett. Annyi szépség és finomság van 
ennek a mályvafélének a virágában, mint kevés más trópusi dísznö- 
vényben: finoman hasogatott a hosszúra nyúlt, lelógó porzócső, s 
gyönyörű színek jellemzik. A kelet-afrikai tengerpartról terjedt el. 
Itt említjük még, hogy a trópusi kertekben természetesen szabadban 
él sok, nálunk csak üvegházi vagy szobai dísznövényként ismert virág. 
Például kis fává nő a mikulásvirág (Euphorbia pulcherrima) és a 
nálunk csak egyévesként ismert piros zsálya vagy paprikavirág (Salvia 
splendens). Kerti virágágyak gyakori dísze a gerbera, a korallvirág 
(Kalanchoé), a fáklyaliliom (Kniphofia). Egyes virágok (például az 
Ageratum fajok) pedig kivadulva terhes gyommá válnak. (Lásd a 
sorozatban Debreczy-Bíró Dísznövények kötetét.) 

XXVII. tábla 


1. Cserjés maszlag (Datura candida és D. arborea). Egyik leghatalma- 
sabb (30-40 centiméteres) virágú kétszikű növény. A mi lágyszárú 
csattanó maszlagunk rokonai a burgonyafélék családjából, mérgező 
hatásúak. A Datura candida fehér, egyszerű virágú, míg a D. arborea 
virága telt és krémsárga. Embermagasságú díszcserjék, árnyas, vízesé- 
ses völgyekben könnyen elvadulnak. Nálunk is kedvelt dísznövények, 
nagy dézsában tartják, hidegházban teleltetik. A kék szerelemvirággal 
(Agapanthus) vehetjük körül a sárga daturát (lásd a sorozatban Dísz- 
növények 56. o.). 


2. Rózsamályva (Hibiscus rosa-sinensis). Ázsiai eredetű, nálunk szo- 
banövényként, cserépben nevelik, a trópusokon azonban sövénynek, 
díszcserjének szabadban ültetett mályvaféle. Virágai sötétvörösek 
vagy rózsaszínűek, gyakoriak a telt változatok. Közeli rokona, a csak 
félig kinyíló vörös virágával érett paprikára emlékeztető paprika- 
mályva (Malvaviscus arboreus), szintén kedvelt díszcserje. 


3. Callistemon speciosum. A mirtuszfélék családjába tartozó, lecsüngő 
virágzatú díszfa. Sűrű füzérvirágzatából kiálló lila színű porzóival 
üvegmosó keflére emlékeztet. Az eukaliptusz rokona, ausztráliai ere- 
detű. 


4. Epidendron ibaguense. Peruból származó, színpompás virágú, sza- 
badföldi orchidea. Egyes változatai sárga, mások vörös virágúak. 
Az orchideafélék családja a trópusokon igen elterjedt, hihetetlen faj- 
és alakgazdagságot mutat (I. a következő táblát). 

XXVIII. tábla 


XXIX. tábla 


TRÓPUSI ORCHIDEÁK 


1. Cymbidium lowianum hibrid 
2. Paphiopedilum argus változata 


3. Oncidium koamerianum 


Számos orchideát ismerünk mint trópusi és üvegházi dísznövényt. 
Az orchideafélék mintegy 15000 fajukkal a legnagyobb létszámú 
növénycsaládot alkotják. Nagy részük a trópusokon él, és ott is a 
legjellegzetesebbek, legpompásabb és legérdekesebb virágúak a fánla- 
kó (epiphyton) fajok. Jellegzetesen egyszikű viráguk van, hat lepelle- 
véllel. A lepellevelek két körben helyezkednek el, színpompásak és 
igen változatos alakúak lehetnek. Rendszerint az ún. mézajak a legta- 
goltabb a lepellevelek közül. Az orchideafélék virágai messzemenően 
alkalmazkodtak a rovarmegporzáshoz. Egyik-másik lepellevél sar- 
kantyút is növeszthet, amiben a nektár gyűlik össze. Egy vagy két, 
a bibére ránőtt portokjukban a virágporszemek tapadós masszává 
ragadnak össze, a virágot látogató rovarra rátapadnak, s így kerülnek 
más virágokba. Csavart toktermésükben néhány sejtből álló, mik- 
roszkopikus méretű magvak fejlődnek. Ezek szél útján messzire elre- 
pülnek, de csak speciális gombafajok jelenlétében képesek kicsírázni. 
Az orchideafajok nagy része fánlakó életmódot él. Így táplálékuk 
és vizük megszerzésében a talajtól függetlenek, magukra vannak utal- 
va. Lelógó léggyökereik burka a levegőből is képes vizet felvenni. 
A léggyökérben a vízfelvevő réteg alatt egy gombafonalak alkotta 
réteg van. Az együttélés (szimbiózis) pontos mibenléte még nem tisztá- 
zott. A gyökerek gyakran fészket alkotnak, és ebben gyűlik össze 
a táplálékul szolgáló bomló humuszanyag. Vannak olyan fajok, ahol 
a levélzöldet tartalmazó léggyökerek veszik át a levél asszimiláló 
szerepét. Más fajok pedig egyáltalán nem rendelkeznek levélzölddel, 
és a növényi korhadék bomló szervesanyagait használják fel. 

A Búvár Zsebkönyvek 
eddig megjelent kötetei : 


Madarak (2. kiadás) 
Vadvirágok 1. (2. kiadás) 
Gombák 
Halak (2. kiadás) 
Lepkék 
Dísznövények 
Csigák, kagylók 
Fák, bokrok 
Legyek, hangyák, 
méhek, darazsak 
Vadak 
Ásványok bé 
Mohák, zuzmók, harasztok — 
Bogarak 
Kövületek 
Kutyák 
Kígyók, békák 
Díszmadarak 
Vadvirágok 2. 
Kultúrnövények 1. 


